חוק רשות שדות התעופה (תיקון מס' 12 - הוראת שעה), התשפ"א-2020
הצעת חוק ממשלתית, הכנסת ה-23
פורסם: ספר החוקים, חוברת 2863, עמ' 54, 2020-10-27T00:00:00+02:00
לאור התפשטות נגיף הקורונה, הוטלו הגבלות שונות על פעילות התעופה המסחרית, וירדה תנועת הנוסעים מישראל ואליה ב-98% ביחס לתקופה המקבילה בשנת 2019, ולפיכך חלה ירידה חדה בהכנסות. עקב חידוש הטיסות, ובהתחשב בתחזיות לגבי הפעילות בענף התעופה בשנים הקרובות, תהיה הרשות מחויבת לפעול באופן יעיל יותר מבחינה כלכלית ולהגדיל את היקף הכנסותיה, לרבות בדרך של נטילת מילוות שיאפשרו את המשך פעילותה בתקופת המשבר. 
התיקון מאפשר לרשות שדות התעופה לקבל מילוות למטרות פיתוח ולמטרות מימון פעילות שוטפת, ולהנפיק למטרות אלה אג"ח, ובלבד שהסכום הכולל של המילוות שתקבל הרשות ושל אג"ח שתנפיק לא יעלה על 3.1 מיליארד ש"ח. כמו כן, המילוות ותנאיהם והנפקת אג"ח ותנאיהן טעונים אישור הממשלה, בשים לב למצבה הכספי של הרשות ולצפי לעניין יכולתה לעמוד בהתחייבויותיה, וכן לצפי לעניין היקף הפעילות בענף התעופה.
בנוסף, לצורך חישוב התמלוגים שעל רשות שדות התעופה לשלם למדינה, ינוכה מהרווח הנקי של הרשות החזר קרן המילוות המותר בניכוי, ובלבד שהסכום שיופחת לא יעלה על 2.5 מיליארד ש"ח, וכל זאת כדי לסייע לרשות שדות התעופה לנוכח הירידה בהכנסותיה עקב משבר הקורונה. כמו כן, מוצע לקבוע כי ניכוי ההחזר יתאפשר לרשות עד לשנה שבה תנועת הנוסעים הבינלאומית תעלה על 24 מיליון נוסעים, כפי שהיה בשנת 2019.